filipinoministry.org Pagsisiyam kay San Lorenzo Ruiz de Manila
filipinoministry.org SINO SI SAN LORENZO RUIZ? Si San Lorenzo Ruiz ay ang unang Pilipinong martir ng pananampalataya, na isinilang sa Binondo, Maynila nang taong 1600, sa angkan ng isang amang Tsino at inang Tagala. Naging sakristan siya ng mga paring Dominico sa simbahan ng Binondo. Nagkaroon ng dalawang anak na lalaki at isang babae. Noong 1636, dahil sa isang bintang, ay umalis siya sa Pilipinas patungong Japan kasama ng apat na Paring Dominico at isang laykong Hapon. Sa nasabing bansa ay pinag-uusig ang mga Katoliko. Nahuli siya pati ang kanyang limang kasama at pinapagdusa nang kahindik-hindik dahil sa kanilang pananampalataya. lahat ng ito ay tiniis ni Lorenzo at winika sa mga nagpaparusa sa kanya na siya'y handang mamatay at kainlanma'y di tatalikod sa kanyang pananampalataya. Noong Setyembre 27, 1637, ibiniting patiwarik sa isang balon. Namatay siya noong ika-28 matapos ang dalawang araw ng pagpapahirap. Siya at mga kasamang labinlimang martir ay ipinahayag na mga santo ni Papa Juan Pablo II sa Roma noong Oktubre 18, 1987. GABAY Ang pagsisiyam para kay San Lorenzo ay maaaring dasalin ayon sa sumusunod: • • • • Pagsisisi Pambungad na Panalangin Pagninilay sa bawat araw Mga Kahilingan Panalangin kay San Lorenzo Ruiz
filipinoministry.org PAGSISIYAM KAY SAN LORENZO RUIZ DE MANILA I. PAGSISISI Panginoong Hesukristo, Ikaw na lumikha at nagpakasakit para sa akin, nagsisisi ako nang buong puso sa mga salang nagawa ko sa iyo. Diyos ko, Panginoon ko at Ama ko na pinakatatangi sa lahat, ako'y magsisikap na huwag nang lumabag sa iyong kalooban at ako'y nangangakong magkumpisal ng aking mga kasalanan. Ako'y umaasa sa iyong mahal na pasyon at pagpapakasakit sa krus. Amen. iyong kapatawaran alang-alang sa II. PAMBUNGAD NA PANALANGIN O kamahal-mahalan at kataas-taasang Diyos, ang biyayang ibinigay mo kay San Lorenzo Ruiz na lasapin ang parusa ng kamatayan alang-alang sa pananampalataya ay matutuhan din sana namin. Sa pamamagitan ng kanyang panalangin, tulutan mong mapagtiisan namin ang lahat ng hirap at sa gayon ay magkaroon kami ng malaking pag-asa at pag-ibig sa iyo. O San Lorenzo Ruiz, ikaw na nagbigay dangal sa aming bayan, naging huwaran ng lahat ng ama at mga mag-anak, naging saksi ni Kristo sa buhay at kamatayan, iniluluhog namin sa iyong paanan ang aming kahilingan, nang sa gayon, ang lahat ng aming kilos at gawain ay maayon sa pag-ibig namin kay Kristong aming Panginoon. Hinihiling namin sa pagsisiyam na ito ang walang hanggang kapurihan ng Diyos at ang karangalan mo bilang martir ni Kristo at tagapagtanggol ng mga Kristiyano. III. PAGNINILAY SA BAWAT ARAW (sundan sa takdang araw)
filipinoministry.org IV. MGA KAHILINGAN Tugon: San Lorenzo Ruiz, ipanalangin mo kami. Ulirang ama ng tahanan, nabuhay ka sa gitna ng mga paghihirap, lingapin mo ang aming pamilya na nasa krisis. (Tugon) Tapat ka sa iyong mga paglilingkod sa simbahan sa pamamagitan ng pagtupad sa iyong mga tungkulin sa Diyos at sa kapwa, kami sana'y iyong tulungan na maging tapat din sa aming mga tungkulin sa tahanan at lipunan. (Tugon) Naging dakilang kasapi ka sa mga samahan sa simbahan sa parokya; tulungan mong makiisa at makibahagi kami sa mga gawaing pansimbahan at maging kasangkapan ni Kristo sa paggawa ng kabutihan. (Tugon) Naging matatag ka sa iyong pananampalataya kay Kristo, kaya minatamis mong mamatay alang-alang sa kanya. Tulutan mong kami'y maging matapang na sundalo ni Kristo na walang takot ipahayag na kami'y mga Kristiyano at maka-Diyos. (Tugon) (Mag-alay ng isang "Ama Namin" alang-alang sa mahal na pasyon ni Hesukristo.)
filipinoministry.org V. PANALANGIN KAY SAN LORENZO RUIZ DE MANILA Minamahal naming Lorenzo Ruiz, sa harap ng kamatayan ipinahayag mo ang kahandaang mag-alay ng libo mang buhay para sa pananampalatayang Kristiano. Ngayon, ang buong mundo ay humahanga sa iyong katapangan. Kaming iyong mga kababayan, ay buong pagmamalaking kumikilala sa iyo bilang isang Pilipino. At aming dalangin: Ikaw na isang ama ng tahanan ang mag-alaga sa aming mga pamilya; pamalagiin mo kaming nagkakaisa sa pagmamahalan. Ikaw na dumanas ng mga paghihirap nang may tiyaga at pananalig sa Diyos, kalingain mo ang mga may karamdaman sa pag-iisip at katawan at tulungan mo silang magkamit ng kagalingang nagmumula sa Langit. Ikaw na namatay sa lupang banyaga, kupkupin mo ang bawat isang Pilipino na naninirahan at naghahanap-buhay sa iba't-ibang dako ng mundo. Ikaw na halimbawa ng katatagan, palakasin mo ang aming pananampalataya at ipahintulot mo na ito'y lumaganap at lumago sa aming gitna. Ikaw na kauna-unahang Santong Pilipino ang maging natatanging tagapagtanggol ng ating bayan. Panatiliin mo kaming iisang lipi, tulungan mo kaming kumilos nang may pagtutulungan para sa aming pagsulong at kaunlaran; at tulungan mo kaming makamit ang tunay na kapayapaan. Amen.
filipinoministry.org MGA PAGNINILAY UNANG ARAW - SETYEMBRE 17 Wika ni Apostol San Pablo: Sino ang makapaghihiwalay sa atin sa pag-ibig ni Kristo? Ang kaguluhan kaya, ang kapighatian, pag-uusig, pagkagutom, kahirapan, panganib, o kamatayan? Ayon sa nasusulat, "Dahil sa inyo'y buong araw kaming pinapatay, turing nila sa amin ay mga tupang kakatayin lamang." Hindi! Sa lahat ng mga ito, tayo'y lalong higit pang magtatagumpay sa pamamagitan niya na nagmamahal sa atin. Sapagkat natitiyak kong walang makapaghihiwalay sa atin sa kanyang pag-ibig. Kahit ang kamatayan o ang buhay, ang mga anghel o ang mga pamunuan at ang mga kapangyarihan, ang kasalukuyan o ang hinaharap, ang kataasan o ang kalaliman, o alinmang nilalang ay hindi makapaghihiwalay sa atin sa pag-ibig ng Diyos na ipinagkaloob sa atin sa pamamagitan ni Kristo Jesus na ating Panginoon. (Romano 8:35-39). (manahimik sumandali) Kung mahal ng tao ang Diyos, pagtitiisan niya ang lahat ng pakundangan sa kanya, gaya ng ginagawa ng umiibig sa kanyang iniibig. Kaya naman kinalimutan ni San Lorenzo Ruiz ang kanyang sarili at pinagtiisan niya ang lahat ng hirap, gutom, pag- uusig at kamatayan mapatunayan lamang ang kanyang pananampalataya sa Diyos. Iyan ang dahilan kung bakit mahal ni San Lorenzo Ruiz ang ating Panginoon. Sa ating kalagayan ngayon, alin ang mas mahalaga sa buhay at sino ang ating pinakikinggan? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKALAWANG ARAW - SETYEMBRE 18 Ayon sa Banal na Ebanghelyo ni San Juan Apostol: "Ito ang aking utos: magmahalan kayo gaya ng pagmamahal ko sa inyo. Ang pinakadakilang pag-ibig na maaaring taglayin ng sinuman para sa kanyang mga kaibigan ay ang ialay ang kanyang buhay para sa kanila. Kayo'y mga kaibigan ko kung tinutupad ninyo ang aking mga utos. Hindi ko na kayo itinuturing na mga alipin, sapagkat hindi alam ng alipin ang ginagawa ng kanyang panginoon. Sa halip, itinuring ko kayong mga kaibigan, sapagkat sinabi ko sa inyo ang lahat ng narinig ko sa aking Ama. (Juan 15:12-15). (manahimik sumandali) Maipakikita natin ang pag-ibig sa Diyos hindi lamang sa salita kundi rin sa gawa. Mapapatunayan natin ang ating pag-ibig sa Diyos kung tayo'y sumusunod sa kanyang mga kautusan at tumutupad sa ating mga tungkulin sa kanya at sa kapwa. Katulad ng ginawa ni San Lorenzo Ruiz, magiging tanda ng pag-ibig natin sa Diyos ang pag-aalay ng ating buhay pakundangan sa Kanya sa gitna ng maraming pagsubok at paghihirap na dinanas sa kamay ng mga taong walang takot sa Diyos. Anong mga tungkulin natin ang kinakailangan nating tuparin upang maparangalan si San Lorenzo Ruiz? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKATLONG ARAW - SETYEMBRE 19 Winika ni Hesus: Hindi kayo ang pumili sa akin, ako ang pumili sa inyo. Hinirang ko kayo upang kayo'y humayo at magbunga at manatili ang inyong bunga. Sa gayon, ang anumang hingin ninyo sa Ama sa aking pangalan, ay ibibigay sa inyo. Ito nga ang utos ko sa inyo: magmahalan kayo." "Kung napopoot sa inyo ang sanlibutan, alalahanin ninyong ako muna ang kinapootan nito bago kayo. Kung kayo'y taga-sanlibutan, kayo'y mamahalin nito bilang kanya. Ngunit hindi kayo taga-sanlibutan, kundi pinili ko kayo mula rito, kaya napopoot sa inyo ang sanlibutan. Alalahanin ninyo ang sinabi kong ito: walang aliping higit kaysa kanyang panginoon. Kung ako'y inusig nila, uusigin din nila kayo. Kung sinunod nila ang aking sinabi, susundin rin nila ang inyong sasabihin. (Juan 15:16-20). (manahimik sumandali) Ayon sa Panginoon, ang sinuman sumusunod sa kanya ay nagdaranas din ng pag- uusig at paghihirap bilang kabayaran sa mga kasalanan. Sa gitna ng mga paghihirap, lumalakas at tumitibay ang kalooban ng tao at nakahandang harapin ang lahat ng pagsubok na dumarating sa kanya. Nanlulumo at nanghihina siya kung iiwas siya sa mga pagsubok na ito. Kung nais makamit ang tagumpay sa anumang bagay, dapat magtiyaga, magtiis, magmalasakit at magsikap. Na-aangkop din ito sa larangan ng siyensiya, edukasyon, kabuhayan, kalusugan at kalakal. Anong mga pagpapakasakit at paghihirap ang iyong dinaranas sa kasalukuyan dahil sa iyong pananampalataya kay Hesukristo na maari mong ialay kasama ni San Lorenzo Ruiz? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-APAT NA ARAW - SETYEMBRE 20 Ayon sa ebanghelyo ni San Mateo: May isa namang lalaking lumapit kay Jesus at nagtanong, "Guro, anong mabuting bagay ang dapat kong gawin upang makamtan ko ang buhay na walang hanggan?" Sumagot si Jesus, "Bakit mo ako tinatanong kung ano ang mabuti? Iisa lang ang mabuti. Ngunit kung nais mong magkamit ng buhay na walang hanggan, sundin mo ang mga utos ng Diyos." "Alin sa mga iyon?" tanong niya. Sumagot si Jesus, "Huwag kang papatay; huwag kang mangangalunya; huwag kang magnanakaw; huwag kang sasaksi nang walang katotohanan; igalang mo ang iyong ama at ina; at ibigin mo ang iyong kapwa gaya ng pag-ibig mo sa iyong sarili." Sinabi ng binata, "Sinunod ko na po ang lahat ng iyan. Ano pa po ang dapat kong gawin?" Sumagot si Jesus, "Kung ibig mong maging ganap, ipagbili mo ang lahat ng iyong ari-arian at ipamahagi sa mga mahihirap. At magkakaroon ka ng kayamanan sa langit. Pagkatapos, bumalik ka at sumunod ka sa akin." (Mateo 19:16-21). (manahimik sumandali) Tayo kaya'y katulad ng binatang nabanggit ni Hesus? Tumutupad ba tayo sa mga tungkulin natin sa Diyos, ngunit ano pa ang ating hinahanap? Nagsisisikap tayong maging banal, nag-aalay ng maraming sakripisyo at hindi nagpapayaman sa mundo. Ang ating paglilingkod sa Diyos at sa kapwa ay hindi magiging ganap at mapawawalang bisa kung tayo'y nang-aalipusta ng kapwa, kung tumatangging tumulong sa nangangailangan, at kung nakikinabang sa masamang paraan. Ano pa ang magagawa ko upang makatulong sa mga mahihirap at hindi lamang sa aking mga kamag-anak? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-LIMANG ARAW - SETYEMBRE 21 Ayon sa banal na ka kasulatan: Sumama kay Jesus ang napakaraming tao; humarap siya sa kanila at kanyang sinabi, "Hindi maaaring maging alagad ko ang sinumang umiibig sa kanyang ama at ina, asawa at mga anak, mga kapatid, at maging sa sarili niyang buhay nang higit sa akin. Ang hindi magpasan ng sarili niyang krus at sumunod sa akin ay hindi maaaring maging alagad ko." (Lucas 14:25-27). (manahimik sumandali) Pinahintulutan ni Hesus na matikman ang hirap at sakit na Kanyang dinanas sa layunin niyang matubos ang sangkatauhan sa kasalanan. Sa pamamagitan natin ay nakakilos at nakakagawa si Hesus ng mga mabubuting bagay at nakapagbigay puri at dangal sa Kanyang ama. Nararapat lamang na makibahagi tayo sa Kanya, harapin ang ating mga suliranin bilang pakikiisa sa Kanya. Tularan natin ang ginawa ni San Lorenzo Ruiz na nakibahagi sa hapis ng Panginoon. Anong krus ang aking pinapasan sa ngayon na maaari kong ialay sa Panginoon kasama ni San Lorenzo Ruiz? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-ANIM NA ARAW - SETYEMBRE 22 Winika ni Hesus ang mga sumusunod: "Ngunit bago mangyari ang lahat ng ito, kayo'y dadakpin at uusigin. Kayo'y lilitisin sa mga sinagoga at ipabibilanggo. At dahil sa pagsunod ninyo sa akin, isasakdal kayo sa harap ng mga hari at mga gobernador. Iyon ang pagkakataon ninyo upang makapagpatotoo tungkol sa akin. Ipagpasya ninyo na huwag kayong mabahala kung paano ninyo ipagtatanggol ang inyong sarili, sapagkat bibigyan ko kayo ng pananalita at karunungang hindi kayang tutulan o pabulaanan ng sinuman sa inyong mga kaaway. Ipagkakanulo kayo kahit ng inyong mga magulang, mga kapatid, mga kamag-anak at mga kaibigan; at ipapapatay nila ang ilan sa inyo. Kapopootan kayo ng lahat dahil sa akin, ngunit hindi kayo malalagasan kahit isang hibla ng buhok. Sa inyong pagtitiis ay maililigtas ninyo ang inyong buhay." (Lucas 21:12-19). (manahimik sumandali) Ang biyayang ipinagkakaloob ng Espiritu Santo ay matuwid at mabuting pag-iisip kung kaya natutuhan nating gawin ang kalooban ng Panginoong Diyos at tuluyang nakapag-papasagana sa ating kaluluwa. Kung tayo ma'y nalalagay sa panganib at kagipitan, dumalangin tayo sa ikatlong persona ng Diyos, ang Espiritu Santo sapagkat ang Espiritu ng Diyos ang nagbigay sigla kay San Lorenzo Ruiz na magtagumpay laban sa mga paghihirap at pasakit na ipinataw ng mga kaaway ng pananampalataya. Kapag nasa atin ang biyaya ng Espiritu Santo, makatutupad tayo sa ating tungkulin sa Diyos at kapwa at makatutugon sa anyaya ng Panginoon na magpasan ng ating krus tungo sa kabanalan. Gaanong kalapit ako sa Espiritu Santo? Papaano ko mas mauunawaan ang Kanyang mga tulong sa aking lalu na sa panahon ng pakikibaka laban sa mga kaaway sa pananampalataya? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-PITONG ARAW - SETYEMBRE 23 Ito ang sinasaad sa Aklat ng Karunungan: Ngunit ang mga matuwid ay nasa kamay ng Diyos, at di sila makakaranas ng kaunti mang pahirap. Sa akala ng mga hangal, ang mga matuwid ay namamatay. Iniisip nilang ang kamatayan ay kapahamakan, at ang pagpanaw nila ay tuluyang pagkawala, Ngunit ang totoo, sila'y nananahimik na. Bagama't sa tingin ng tao sila'y pinarusahan, ngunit ang totoo, sila'y nasa buhay na walang hanggan. Ang kaunting pagtitiis nila ay tutumbasan ng malaking pagpapala. Napatunayan ng Diyos na sila'y karapat-dapat. (Karunungan 3:1-5). (manahimik sumandali) Ito ang pahayag ng mga Obispong Pilipino tungkol kay San Lorenzo Ruiz: Ibinilanggo siya sa Nagasaki noong September 21, 1637. Nang siya'y litisin, matapang niyang itinugon: "Ako'y isang Kristiyano at ito'y pinaninindigan ko hanggang ako'y mamatay; sa Diyos ko lamang iaalay ang aking buhay; kahit isang libo mang buhay mayroon ako ay iaalay ko pa rin sa kanya. Kayo na ang bahala kung ano ang gusto ninyong gawin sa akin." Sa ganitong halimbawa ng pagiging martir ni San Lorenzo Ruiz, mababakas natin sa mga kataga ng mga Obispo na kung nararapat ang katapangan para sa kamatayan alang-alang sa pananampalataya, kailangan din natin ng tapang upang lumakas at tumatag sa harap ng mga pagsubok at tukso sa mundo na walang kinikilalang Diyos. Anong mga isyu sa kasalukuyang panahon ang nararapat akong manindigagan ayun sa ating pananampalatayang Kristiyano? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-WALONG ARAW - SETYEMBRE 24 Pakinggan natin ang sinasabi ni San Pedro Apostol sa banal na kasulatan: Mga minamahal, huwag na kayong magtaka sa mabibigat na pagsubok na inyong dinaranas na para bang ito'y di pangkaraniwan. Sa halip, magalak kayo sa inyong pakikibahagi sa mga paghihirap ni Kristo upang maging lubos ang inyong kagalakan kapag nahayag na ang kanyang kaluwalhatian. Pinagpala kayo kung kayo'y kinukutya dahil kay Kristo, sapagkat sumasainyo ang Espiritu ng kaluwalhatian, ang Espiritu ng Diyos. (1 Pedro 4:12-14). (manahimik sumandali) Kung tunay ngang isang Kristiyano ay matapang, mapagtiis, mahinahon, maamo at mababang-loob, mapapatunayan lang niya ito kung siya ay daraan sa isang pagsubok. Marahil, pinahintulutan ng Diyos na tuksuhin ang tao sa mundo upang malaman niya kung hanggan saan ang kanyang pagtitiis, karakter, kabanalan at katapatan. Napatunayan iyan ni San Lorenzo kaya't nakamit niya ang gantimpala ng Diyos. Ipinakita niya na siya ay isang matapat, matapang at totoong tagapaglingkod ng Diyos sa gitna ng maraming paghihirap at tukso. Maging ang ating Panginoong Hesus ay tinukso ng demonyo sa pamamagitan ng karangyaan, katanyagan at katakawan. At napaglabanan ng ating Panginoon ang mga tuksong ito dahil sa kanyang panalangin, kababaang-loob at pagpapakasakit. Tayo man, mapaglalalaban din natin ang tukso kung tayo'y mananalangin, magkukumunyon at mangungumpisal nang madalas, magkakawang-gawa at magsasakripisyo. Kinakailangan ko bang baguhin ang aking mga gawaing Sakramental - pagdalo sa Misa, pangungumunyon, pangungumpisal, at pati na pananalangin? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org IKA-SIYAM NA ARAW - SETYEMBRE 25 Ito ang sinasabi ng Panginoong ayon sa ebanghelyo ni San Mateo: ""Pagkatapos ay kapopootan kayong lahat dahil sa inyong pagsunod sa akin. Isasakdal kayo upang pahirapan at patayin, at dahil dito'y marami ang tatalikod sa kanilang pananampalataya. Mapopoot sila at magtataksil sa isa. Marami ang magpapanggap na propeta at ililigaw ang mga tao. Lalaganap ang kasamaan, kaya't manlalamig ang pag-ibig ng marami. Ngunit ang mananatiling tapat hanggang wakas ang siyang maliligtas. Ipapangaral sa buong sanlibutan ang Magandang Balitang ito tungkol sa kaharian ng Diyos upang magsilbing patotoo sa lahat ng mga bansa. At saka darating ang wakas." (Mateo 24:9-14). isa't (manahimik sumandali) Suriin nating mabuti ang buhay ni San Lorenzo Ruiz at malalaman natin na tinupad niya ang mga tagubilin ni Kristo. Tinalikdan niya ang kanyang sarili masunod lamang ang kalooban ng Diyos. Nangibabaw ang kanyang Espiritu sa kanyang katawan, inialay niya ang kanyang buhay bilang kapalit ng buhay na walang hanggan. Ngayong dumarami ang mga taong nagpapahalaga sa mundo higit sa Diyos, dapat tayong dumulog kay San Lorenzo Ruiz upang mapaglabanan ang lahat ng tukso at kaaway ng ating pananampalataya. Magdebosyon tayo sa Mahal na Birhen sa pamamagitan ng pagdarasal ng Santo Rosario upang magkaroon ng kapayapaan dito sa mundo. Ano-anung mga tagubilin ng Panginoon na hanggang ngayon ay sinusuway ko? Handa ba akong dumulog at humingi ng tulong kay San Lorenzo Ruiz at sa Mahal na Birhen upang makapag-bagong buhay ako? (Tumigil sandali, ikapit ang sarili sa mga halimbawa ni San Lorenzo Ruiz at ipaalam sa kanya ang mga biyayang kailangan natin.)
filipinoministry.org MGA AWIT SAN LORENZO RUIZ KORO: Sa'yo San Lorenzo Ruiz Ang Bayan ay umaawit Ng isang magandang papuri Na abot sa langit Kami ay iyong turuan Ang buhay ay ilaan Sa lubos at ganap na pagtataya Sa Diyos at Inang Bayan Yamang kami sa iyo'y di naiba, Kalahi nami't kabalat Iisang bansa ating pinagmulan, Perlas ng Silangan Tulungan mo't akayin mo kami sa tunay na kabanalan (KORO) Sa'yo bayani't kawal ni Hesus, atas Niya'y natupad Sana kami'y laging maging tapat H'wag nang masindak sa anumang karahasan Ang kamatayan man ay maharap (KORO) Sa Diyos at Inang Bayan
filipinoministry.org LORENZO DE MANILA Ang Bayang Pilipino ngayon ay nagsasaya Isang sugo sa Langit tayo ay mayroon na Salamat sa Maykapal sa banal na biyaya Tinanghal ng daigdig, kayumangging dakila KORO: Purihin ka Lorenzo at iyong mga kasama Alagad ng Maykapal, sagisag ng pag-asa Sa Rosaryo ng Birhen kami'y iyong kasama Iyo ang aming puso, Lorenzo de Manila Iyo ang aming puso, Lorenzo de Manila Ipagbunyi din natin mga kasamang Martir Sa lupa at sa langit sila ay dadakilain Salamat sa Maykapal sa banal na biyaya Tinanghal ng daigdig, kayumangging dakila. (KORO)